|  |  |  |
| --- | --- | --- |
| **Devoziun por la 1a Domënia de Carsëma tles ciases** *(proposta)*  Tla vita da vigni de, che nes ocupëia deplëgn, ó le tëmp de Carsëma ester por nos „n tëmp de desert“: olach’i porvun da se limité a ci che é essenzial, da ciafé indô la dërta mosöra, da descurí la profondité y ciafé la ligrëza.  **Periun!**  Dî onipotënt, te nes scinches chësta santa Carsëma  sciöche tëmp de converjiun y de penitënza:  làscesse, te chësc tëmp sant,  jì plü sot tla conescënza de Gejù Crist  y desmostré cun na vita de fede la forza de süa redenziun.  T’as la potesté sura i cörs dla jënt.  Porchël gnunse plëgns de fidënza da te,  renforza düc chi che se dá da fá por la iustizia  y scinchi a nosc tëmp tüa pesc.  Por nosc Signur Gejù Crist tla forza dl Spirit Sant. – ***Amen.***  **Vangele** *(do Merch 1,12-15)*  Te chël tëmp á le Spirit condüt Gejú tl desert.  Dailó é Gejú resté caranta dis alalungia y é gnü tenté dal malan.  Al viô pro i tiers salvari, y i agnui le sorvî.  Do ch’an â sciuré Jan te porjun, é Gejú indô jü tla Galilea;  al incundâ le vagnele de Dî y dijô:  Le tëmp é complí,le rëgn de Dî é daimpró.  Convertísse, y cherdedi al vangele!  **Meditaziun 1:**  Denanche mëte man süa incundaziun vá Gejú tl desert.  Olá me dejidrëii pa iö te mia vita da jí ite tl öt y tla lerch dl desert?  Le desert é ince le post de Gejú, le post dl’incuntada de Mosé cun  Chël Bel Dî, che ti á dit fora dla trognora che vardô:  „Iö sun chiló.“ *(Esod 3,14)*  La füga dal Egit y le iade por le desert á condüt le popul de Israel a sintí la presënza, l‘amur y l’aiüt de Chël Bel Dî.  **(Meditaziun 2:**  Le tëmp é gnü, n tëmp nü, n tëmp che fej la ota.  Le Fi de Dî che é gnü söla tera, fej chësc monn nü. |  | Chësta é la buna noela che dess jí fora te döt le monn.  Mo Chël Bel Dî n’ó nia deslarié fora süa regnanza cun la forza.  De so rëgn fej pert chël che dá ota, chël che müda süa vita  y crëi, che le monn n’é nia tles mans de regnanc de chësc monn,  mo tles mans de Dî.  Chël che alda le vangele mëss se mudé instës, devënté instës nü  y ne pó nia resté coch’al ê cina sëgn.  Le vangele n’é nia na bela storia por devertí i leturs,  mo na parora potënta che nes chërda da tó na dezijiun.  Te chësta Carsëma, Pere, dëideme  cun döta mia orenté da m’oje danü pormez a te  y da m’un desdí da döt ci che m’oj demez da te.)  **Aprisc de lalt:**  Cun i credënc dl Testemënt Vedl periunse: Dötes mies fontanes sbroca fora de te. *(Salm 87,7)* ***Bel Dî, i te laldun!***  Al á metü mi pisc al sigü sön crëpa frëma y á renforzé mi vari. *(Salm 40,3)* ***Bel Dî, i confidun en te!***  Benedí é le chestian che se lascia sön Chël Bel Dî. Al é sciöche n lëgn senté dlungia l’ega y che desleria fora les raisc cuntra rü. *(Ieremia 17,7)* ***Bel Dî, i te dijun dilan!***  Deache insciö dij Idî, le Signur: Ciarede, i sun instës, ch’i ti vá do a mies bisces y ch‘i m’un toli sura de d’ëres. *(Ezechiel 34,11)*  ***Bel Dî, i te gnun do!***  **Supliches:**  Signur, Gejú Crist, che t‘os nes condüje pormez ales fontanes dla vita  - I periun por la gran comunité de düc i cristians sön so iade adincuntra a te.  *R: Crist, ascútesse –* ***Crist, ejaudëscesse.***  - Por düc chi che se dejidrëia do tüa pesc, tüa sapiënza y tüa forza. *R:*  - Por düc i amará y isolá, por chi che mëss tó dezijiuns, por chi che  mëss se sacrifiché por i atri y por chi che ne sá nia plü co jí inant. *R:*  - Por nos düc ch’i orun dé ota y renové nosta speranza en te. *R:*  ***Nosc Pere sö al cil.....***  **Benedisciun:**  Idí nes scinches forza y paziënza da la tigní fora ti deserc de nosta vita.  Al nes lasces fá l’esperiënza che te tëmps de süta y de sëi podunse rové plü dlungia te y ciafé vita nöia.  Insciö nes benedësces Idî, le Pere, le Fi y le Spirit Sant. - ***Amen.*** |